Felsoroló kombinatív feladatok megoldásának értékelése a feladatok megértése és a stratégiahasználat alapján általános iskolások körében
Authors: Gál-Szabó Zsófia 
Published: January 2021

A disszertáció tárgya a kombinatív gondolkodás, ami alatt – a hazai elméleti megközelítésekkel összhangban (Csapó, 1988; Nagy, 2004) – egy meghatározott műveletekből álló elméleti konstruktumot értünk, ami a gondolkodási képesség egyik összetevője. A kombinatív gondolkodás teszi lehetővé megadott elemekből, meghatározott feltételek szerint rendezett összeállítások létrehozását (Adey & Csapó 2012). A kombinatív gondolkodás általunk használt értelmezésében analógnak tekinthető a kombinatorikai problémák egyik kategóriájával, a felsoroló kombinatív problémákkal (l. Batanero et al., 1997). Kutatási programunk célja a kombinatív gondolkodás technológiaalapú mérése révén a feladatok megértésének és a stratégiahasználatnak a vizsgálata azért, hogy hozzájáruljunk a képességgel kapcsolatos ismeretek bővítéséhez, a konstruktum alaposabb megismeréséhez. Három kutatási célt fogalmaztunk meg: (1) Online mérőeszköz fejlesztése – a Csapó-féle digitalizált kombinatív teszt (Csapó & Pásztor, 2015) átdolgozása és kiegészítése –, valamint kipróbálása. (2) Változók kidolgozása, amelyekkel vizsgálható a feladatok feltételeinek megértése, valamint ezen változók alakulásának, teljesítménnyel való összefüggésének és előrejelző szerepének feltárása 4. és 6. évfolyamosok körében. (3) A stratégiahasználat vizsgálatának kidolgozása a Descartes-féle szorzatok műveletre, a kombinatívstratégia-használat feltárása és a teljesítménnyel való összefüggés elemzése 4. és 6. évfolyamosok körében. A célkitűzések megvalósítására három adatfelvétel történt, melyek kapcsán négy vizsgálat kerül a dolgozatban bemutatásra. Az első vizsgálat keretében létrehoztunk egy nyolc feladatból álló kombinatív tesztet, mely a kipróbálás tanulságai alapján (N4. évf.=118; N6. évf.=121) használható további kutatásokhoz. Ezáltal bővült a kombinatív gondolkodás vizsgálatára alkalmas online mérőeszközök köre. A második, a feladatok megértésének vizsgálatára irányuló kutatás során kidolgoztunk egy módszert a válaszok értékelésére, mellyel vizsgálható a feladatok megértése a kombinatív műveletek három feltétele, az elemszám, az ismétlődés és a felcserélhetőség mentén. A kidolgozott változók működését a teszt nyolc feladatánál (hat különböző kombinatív művelet) elemeztük (N4. évf.=482; N6. évf.=482), kapcsolódó eredményeink gyarapítják a kombinatív gondolkodással összefüggő tudásunkat. A harmadik kutatásban szemmozgásvizsgálat keretében elemeztük a kombinatívstratégia-használatot, a válaszadási mintázatot (ábrák kitöltésének rendszere), valamint a megoldások áttekintése és az egyes területekre eső fixációk alapján a válaszadás hatékonyságát 3. évfolyamosok körében (N=48) egyetlen Descartes-féle szorzatok feladaton. A videóelemzésen és szemmozgásadatok számszerűsítésén alapuló előkészítő, feltáró kutatás jelentősége, hogy hazánkban elsőként vizsgálja a tanulók feladatmegoldó viselkedését gondolkodási képességgel kapcsolatos feladaton. Végül a negyedik, a stratégiahasználat vizsgálatára irányuló kutatásban három Descartes-féle szorzatok feladat esetében tártuk fel a kombinatívstratégia-használatot a második vizsgálat adatbázisán. Kutatásunkban, tudomásunk szerint, elsőként vizsgáltuk a kombinatívstratégia-használatot több száz fős mintán, számítógépes adatfelvételben, logfile-ok alapján. A bemutatott kutatási program hozzájárul a tanulók gondolkodásának, stratégiahasználatának alaposabb megértéséhez, továbbá kiindulást jelenthet a kombinatív gondolkodás diagnosztikus, személyre szabott fejlesztést megalapozó értékelésének kidolgozásához.